Man koelbloedig tydens rooftog doodgeskietArgieffoto ŉ Man is Maandagoggend tydens ŉ rooftog voor ŉ onderneming in Drie Riviere in Vereeniging doodgeskiet, voordat die verdagtes met sy Ford Ranger-bakkie op die vlug geslaan het. Kapt. Fikile Funda, woordvoerder van die polisie, het aan Maroela Media gesê die 65-jarige man het voor BKB op die hoek van Umgeni- en Limpopostraat stilgehou en uit sy voertuig geklim toe hy deur drie rowers oorval is. “Daar was ŉ struweling en drie skote is afgevuur. Die slagoffer is twee keer in sy bolyf en een keer in sy kop gewond,” het Funda gesê. “Dit is nog nie duidelik watter vuurwapen gebruik is om die man te skiet nie. Die verdagtes het die man van sy vuurwapen en ŉ onbevestigde bedrag kontant beroof en op die vlug geslaan in sy Ford Ranger-bakkie.” Volgens Funda is die man op die toneel dood. Maroela Media weerhou die naam van die oorledene tot al sy naasbestaandes van sy dood ingelig is. Funda het gesê die oorledene se voertuig is nog nie opgespoor nie en niemand is nog in verband met die voorval in hegtenis geneem nie. ŉ Saak van moord en sakeroof word ondersoek.